Twee meisies (9), een vrou verkrag - Misdaad - Republikein
Saturday, December 14th, 15:30:42
Twee meisies (9), een vrou verkrag
Twee gewapende rooftogte
11 September 2018 | Misdaad
Volgens die Namibiese polisie se misdaadverslag is twee negejarige meisies en 'n vrou (53) glo die naweek verkrag.
Volgens die verslag is een negejarige meisie Vrydag op Tallismanus in die Omahekestreek glo deur 'n 54-jarige man verkrag en die ander meisie Saterdag deur 'n 36-jarige man op Gaichanas naby Tses in die ||Kharasstreek.
Twee verdagtes is in hegtenis geneem. Die 54-jarige man sal vandag in die hof verskyn.
Saterdag tussen 17:00 en 18:00 is 'n vrou (53) in Rehoboth se Blok G glo deur 'n 19-jarige man van agter gegryp toe sy deur 'n rivierbedding gestap het.
"Hy het haar voor sy 20-jarige vriend verkrag. Sy is later deur ander mense gered en hospitaal toe geneem waar sy in 'n stabiele toestand verkeer," sê die polisie.
Twee gewapende rooftogte het die naweek in Windhoek plaasgevind. Een was Vrydag omstreeks 21:00 in Goldenstraat in Cimbebasia toe drie mense in 'n voertuig gesit het en glo deur vier onbekende verdagtes met 'n vuurwapen gedreig en aangeval is.
"Die verdagtes het hul besittings geëis en met die voertuig, 'n bruin Mercedes Benz ML350 met 'n Angolese registrasiemerk, op die vlug geslaan,' sê die polisie.
Die voertuig is Saterdag omstreeks 03:30 by Havana se stortingsterrein naby die Laerskool Havana gevind.
"Ander gesteelde goedere wat aan die drie insittendes behoort het, soos selfone, bankkaarte en 'n onbekende bedrag kontant, is nog nie gevind nie," sê die polisie.
Die ander gewapende rooftog het Sondag omstreeks 19:00 in die veld naby Prosperita plaasgevind waar mnr. Antonio Walter (40) besig was om sy dooie hond te verbrand.
"Drie mans het hom aangeval en met 'n vuurwapen aangehou. Hulle het met sy bakkie, 'n wit Toyota Hilux D4D, op die vlug geslaan waarin sy .22-geweer en 'n rewolwer was," sê die polisie.
Die voertuig is 'n uur later verlate langs die spoorlyn in dieselfde gebied gevind, maar die vuurwapens is steeds soek.
IETERMAGô EN VELLE
'n Sekuriteitswag (56) is Vrydag omstreeks 11:30 by die padblokkade tussen Windhoek en Okahandja glo in die besit van een lewende ietermagô en twee ietermagôvelle betrap.
Hy sal aangekla word van die onwettige besit van en handel in beheerde wildprodukte.
Vyf mans het Vrydag omstreeks 22:00 glo vee op die plaas Klein Zania naby Leonardville in die Hardap­streek gesteel en op hul voertuig gelaai.
"Die verdagtes is tydens 'n nag­patrollie met vyf bokke en drie skape ter waarde van N$7 400 in hul besit gevind," sê die polisie.
WEERMAGLID VAS OOR DAGGA
'n Lid van die Namibiese weermag (NDF) wat by Luiperdsvallei gestasio­neer is en 'n 32-jarige man is in besit van dagga ter waarde van N$20 000 betrap.
Hulle is Sondag omstreeks 16:00 by 'n huis in Sinaistraat in Katutura in hegtenis geneem.
Op Oshakati word 'n saak van roekelose en nalatige bestuur ondersoek nadat mnr. Petrus Kathindi (25) Vrydag omstreeks 23:35 naby die Okandjengedi-brug raakgery is toe hy oor die pad wou stap.
"Hy het ernstige kopbeserings opgedoen, maar is in 'n stabiele toestand in die Oshakati-staatshospitaal," sê die polisie.